Kanne 27.4.2023 – Euroopan komissio v. Unkari
(asia C-271/23)
Oikeudenkäyntikieli: unkari
Asianosaiset
Kantaja: Euroopan komissio (asiamiehet: L. Baumgart, M. Carpus Carcea ja Zs. Teleki)
Vastaaja: Unkari
Vaatimukset
Komissio vaatii, että unionin tuomioistuin
toteaa, että koska Unkari ei seurannut unionin kantaa YK:n talous- ja sosiaalineuvoston huumausainetoimikunnan 63. istunnossa pidetyssä äänestyksessä niiden muutosten osalta, jotka oli tehty kannabiksen ja kannabikseen liittyvien aineiden listaamisesta, se on jättänyt noudattamatta neuvoston päätöksen (EU) 2021/31 mukaisia velvoitteitaan, vaikka tämä päätös velvoittaa Unkaria SEUT 288 artiklan neljännen kohdan ja SEUT 218 artiklan 9 kohdan nojalla, ja samalla puuttunut SEUT 3 artiklan 2 kohdassa määriteltyyn ulkosuhteita koskevaan unionin yksinomaiseen toimivaltaan ja loukannut SEU 4 artiklan 3 kohdassa vahvistettua lojaalin yhteistyön periaatetta
velvoittaa Unkarin korvaamaan oikeudenkäyntikulut.
Oikeudelliset perusteet ja pääasialliset perustelut
Ensimmäinen kanneperuste: Unkari äänesti huumausainetoimikunnan 2.12.2020 pidetyssä istunnossa niiden neuvoston päätöksessä vahvistettujen määräysten vastaisesti, joilla unionin kanta oli vahvistettu. SEUT 218 artiklan 9 kohdan mukaisesti annettu neuvoston päätös unionin puolesta otettavasta kannasta velvoittaa Unkaria SEUT 288 artiklan neljännen kohdan nojalla.
Toinen kanneperuste: Neuvoston päätös (EU) 2021/3 kuuluu kohteensa vuoksi SEUT 3 artiklan 2 kohdan nojalla ulkosuhteita koskevaan unionin yksinomaiseen toimivaltaan, minkä vuoksi Unkari ei voinut vahvistaa tämän osalta omaa erillistä kantaa.
Kolmas kanneperuste: Äänestämällä unionin kantaa vastaan kääntymättä ensin unionin toimielinten puoleen Unkari on loukannut SEU 4 artiklan 3 kohdassa vahvistettua vilpittömän yhteistyön periaatetta.
Komissio on lähettänyt Unkarille virallisen huomautuksen 18.2.2021 ja perustellun lausunnon 12.11.2021 ja katsoo, etteivät sen näihin saamat vastaukset ole tyydyttäviä.
____________
1 Huumausainetoimikunnan uudelleen koolle kutsutussa 63. istunnossa Euroopan unionin puolesta otettavasta kannasta, joka koskee kannabiksen ja kannabikseen liittyvien aineiden listaamista vuoden 1961 huumausaineyleissopimuksen, sellaisena kuin se on muutettuna vuoden 1972 pöytäkirjalla, ja psykotrooppisia aineita koskevan vuoden 1971 yleissopimuksen mukaisesti 23.11.2020 annettu neuvoston päätös (EU) 2021/3 (EUVL 2021, L 4, s. 1).